**Zariadenie pre seniorov a denný stacionár Kolárovo
Partizánska 15-17, 946 03 Kolárovo**

**Domáci poriadok**

**Domáci poriadok ZPS a DS Kolárovo**

Domáci poriadok ustanovuje zásady tolerantného a bezkonfliktového života a poriadku v Zariadení pre seniorov a denný stacionár Kolárovo a upravuje náležitosti pobytu obyvateľov v zariadení. Prispieva k naplneniu poslania zariadenia a ku kvalite poskytovaných služieb. Všetci obyvatelia zariadenia bez rozdielu majú právo na služby v rozsahu a kvalite vyplývajúcej zo zákona NRSR c. 448/2008 Z.z. o sociálnych službách a o zmene a doplnení zákona o živnostenskom podnikaní a Všeobecne záväzného nariadenia mesta Kolárovo 4. 10/2012 účinného odo dňa 01.01.2013.

**I.
Poslanie domova**

**1.** Poslaním zariadenia pre seniorov (ďalej len „ZPS“) je poskytovanie sociálnej služby:

- fyzickej osobe, ktorá dovŕšila dôchodkový vek a je odkázaná na pomoc inej fyzickej osoby podľa prílohy č. 3 Zákona o sociálnych službách a o zmene a doplnení zákona o živnostenskom podnikaní , alebo,

-fyzickej osobe, ktorá dovŕšila dôchodkový vek a poskytovanie sociálnej služby v tomto zariadení potrebuje z iných vážnych dôvodov.

V zariadení pre seniorov sa

**a) poskytuje**

1. pomoc pri odkázanosti na pomoc inej fyzickej osoby,
2. sociálne poradenstvo,
3. pomoc pri uplatňovaní práv a právom chránených záujmov
4. sociálna rehabilitácia,
5. ošetrovateľská starostlivosť,
6. vykonávanie nevyhnutnej základnej osobnej hygieny a celkového kúpeľa
7. ubytovanie,
8. stravovanie,
9. upratovanie, pranie, žehlenie a údržba bielizne a šatstva,
10. osobné vybavenie,

**b) utvárajú podmienky na úschovu cenných vecí,**

**c) zabezpečuje záujmová činnosť.**

**2.** V dennom stacionári sa poskytuje sociálna služba fyzickej osobe, ktorá je odkázaná na pomoc inej fyzickej osoby podľa prílohy č. 3 Zákona o sociálnych službách a o zmene a doplnení zákona o živnostenskom podnikaní a je odkázaná na sociálnu službu v zariadení len na určitý čas počas dňa. V dennom stacionári sa

**a) poskytuje:**

1. pomoc pri odkázanosti na pomoc inej fyzickej osoby,
2. sociálne poradenstvo,
3. sociálna rehabilitácia,
4. stravovanie,

**b) zabezpečuje:**

1. pracovná terapia,
2. záujmová činnosť.

V dennom stacionári sa poskytuje sociálne poradenstvo aj rodine alebo inej fyzickej osobe, ktorá zabezpečuje pomoc fyzickej osobe v domácom prostredí, na účel spolupráce pri sociálnej rehabilitácii.

**3.** V rámci celodenného stravovania poskytuje ZPS a DS obyvateľovi stravu pripravovanú v súlade so zásadami zdravej výživy, s prihliadnutím na vek a zdravotný stav obyvateľa a podľa stravných jednotiek, v rozsahu: raňajky, obed, večera a dve vedľajšie jedlá denne. Pri diabetickej diéte sa poskytnú mimo troch hlavných jedál tri vedľajšie jedlá.

**4.** Za bývanie v ZPS a DS sa považuje užívanie podlahovej plochy izby, príslušenstva obytnej miestnosti a spoločných priestorov a vecné plnenia spojené s bývaním.

**5.** V rámci sociálnych služieb poskytne ZPS a DS obyvateľovi najmä pomoc pri zabezpečení nevyhnutných životných úkonov, ďalej upratovanie, výmenu posteľnej bielizne, jej pranie a žehlenie, pranie a žehlenie osobného šatstva.

**II.
Charakteristika a rozsah poskytovania služieb**

**6.** ZPS a DS nemá štatút zdravotníckeho zariadenia, preto nemôže poskytovať zdravotnícke úkony. Zamestnanci zariadenia so zdravotníckou kvalifikáciou môžu vykonávať len odborné pracovné činnosti zamerané na včasné zistenie zmeny zdravotného stavu obyvateľov a samostatne vykonávať činnosti smerujúce k zachovaniu alebo obnove ich životných funkcií.

**7.** Zdravotnícka a liečebno-preventívna starostlivosť je zabezpečovaná zmluvnými lekármi obyvateľov, ktorí pravidelne navštevujú zariadenie. Obyvateľovi je i v zariadení zaručené jeho právo na výber ošetrujúceho lekára.

**8.** Odbornú lekársku starostlivosť a ošetrovateľské výkony zabezpečujú štátne a neštátne zdravotnícke zariadenia podľa odporúčaní lekárov prvého kontaktu, prípadne výberu obyvateľov.

**9.** Spoločenská, kultúrna a záujmová činnosť je zabezpečovaná na základe požiadaviek obyvateľov a možností zariadenia.

**III.
Práva a povinnosti obyvateľov**

**10.** Zamestnanci zariadenia poskytujú služby obyvateľom, ktorých vek, fyzický a duševný stav si vyžaduje individuálny, vysoko humánny prístup pri rešpektovaní osobnosti obyvateľov, vzájomnej úcte.

**11.** Obyvateľ má právo za každých okolností na slušné a tolerantné správanie sa zamestnancov a na poskytnutie služieb v primeranej kvalite.

**12.** Povinnosťou obyvateľa zariadenia je:
a. dodržiavať spoločenské pravidlá slušného správania a medziľudských vzťahov založených na vzájomnom rešpektovaní, znášanlivosti a tolerancii
b. udržiavať poriadok a čistotu vo všetkých priestoroch zariadenia a v jeho okolí
c. dbať na pokyny službukonajúcich zamestnancov zariadenia
d. dodržiavať domáci poriadok ZPS a DS
e. šetriť zariadenie zariadenia, spôsobenú škodu na zariadení nahradiť
f. dodržiavať základné povinnosti požiarnej ochrany (ohlasovanie porúch vedúcemu zariadenia, službukonajúcemu zamestnancovi)
g. dodržiavať termín úhrady za poskytovanie služby
h. včas nahlasovať zmeny o dohode požadovaných služieb
i. vopred ohlásiť vedúcemu zariadenia alebo službukonajúcemu zamestnancovi svoju neprítomnosť v zariadení a čas návratu
j. najneskôr do 12.00 hod. sa odhlásiť zo stravy na nasledujúci deň
k. pri umiestnení prevezme obyvateľ kľúč od miestnosti. Duplikát kľúčov je majetkom ZPS a DS a môže byt použitý len za mimoriadnych okolností. V takýchto prípadoch sa miestnosť otvorí v prítomnosti 2 svedkov a spíše sa záznam
l. obyvateľ nesmie poskytovať ubytovanie iným osobám. Vo veľmi opodstatnených- prípadoch udeľuje výnimku riaditeľ zariadenia.
m. obyvateľ je povinný v svojej neprítomnosti izbu uzatvárať. ZPS a DS neručí za odcudzené veci.
n. fajčenie v zariadení je zakázané.
o. chov drobných zvierat, mačiek a psov je prísne zakázané.
p. pri ukončení pobytu v zariadení musí obyvateľ príp. príbuzný odovzdať obytnú miestnosť v takom stave, ako ju prebral.

**IV.
Prevádzka zariadenia**

**13.** Podávanie stravy:

raňajky, desiata 07.30 – 08.30
obed, olovrant 12.00 – 13.00
večera 17.00 – 18.00

**14.** V zariadení pre seniorov je nutné dodržiavať nočný kľud:
a. v letnom období (apríl – október) od 22.00 hod.
b. v zimnom období (november – marec) od 21.00 hod.

**15.** Obyvateľ môže prijímať návštevy podľa zváženia vo svojej obytnej miestnosti, alebo v spoločenskej miestnosti denne v čase od 08.00 – 20.00 hod. (podľa zdravotného stavu obyvateľa). Návštevy v časti intenzívnej starostlivosti sa ohlásia u službukonajúceho zamestnanca.

**16.** Cennosti si môže obyvateľ na požiadanie uložiť do úschovy v zariadení. O úschove cenností sa uzatvára zmluva medzi obyvateľom a ZPS a DS.

**17.** Informácie o obyvateľoch sú podávané osobne alebo telefonicky najbližším príbuzným (zmena zdravotného stavu, hospitalizácia a pod.)

**18.** Vyplácanie dôchodkov obyvateľom ZPS, poštové zásielky, tlač sú obyvateľom doručované priamo poštovým doručovateľom. Vyplácanie dôchodku obyvateľovi ZPS sa na vlastnú žiadosť obyvateľa môže uskutočňovať hromadným prevodom dôchodkov do zariadenia, z ktorého je zaplatená úhrada za služby a to na kalendárny mesiac v ktorom sa platí úhrada. Rozdiel dôchodku a úhrady prevezme obyvateľ do vlastných rúk.

**19.** Sťažnosti a pripomienky obyvatelia hlásia vedúcemu, zástupcovi zariadenia alebo vrchnej sestre zariadenia.

**20.** Vo všetkých priestoroch zariadenia musí byt udržiavaný poriadok a čistota. To platí i o skriniach, v ktorých sú uložené osobné veci obyvateľov. Všetky miestnosti sa denne vetrajú, denne sa vykonáva bežné upratovanie. Dezinfekcia miestností a zariadenia je vykonávaná podľa osobitného predpisu.

**21.** Výmena posteľného prádla obyvateľom sa vykonáva raz do mesiaca alebo podľa potreby pri znečistení. Pranie znečisteného posteľného prádla i osobného šatstva obyvateľov sa vykonáva vo vlastnej práčovni zariadenia.

**22.** Súčasťou ZPS a DS sú priestory určené na realizáciu kultúrnych a spoločenských potrieb obyvateľov. Obyvatelia môžu využívať spoločenské miestnosti len na účely ktorým slúžia. Na 2. poschodí je spoločenská miestnosť vybavená farebným televízorom /káblová TV/, DVD a videoprehrávačom. Tento priestor možno využívať na rôzne spoločenské hry a iné využitie voľného času. Na 3. poschodí je zriadená kaplnka, kde sa obyvatelia môžu venovať duchovnému životu. Na 4. poschodí je telocvičňa.

**V.
Prerušenie pobytu v zariadení a jeho ukončenie**

**23.** Obyvateľ môže opustiť zariadenie na vopred dohodnutú dobu po predchádzajúcom ohlásení svojho odchodu vedúcemu zariadenia, alebo službukonajúcemu zamestnancovi. Na prerušenie poskytovania služieb na dlhšiu dobu je nutný súhlas riaditeľa.

**24.** Hospitalizáciu obyvateľa sa oznámi bez zbytočného meškania najbližšiemu príbuznému.

**25.** V prípade neprítomnosti obyvateľa v zariadení z dôvodu hospitalizácie alebo prerušenia starostlivosti platí obyvateľ úhradu za bývanie v plnej výške. Úhrada za stravovanie a sociálne služby sa za dobu neprítomnosti vráti.

**26.** Poskytovanie starostlivosti v zariadení sa môže ukončiť na základe vlastnej žiadosti občana, smrťou, alebo v prípade ak obyvateľ hrubo porušuje dobré mravy, ktoré narúšajú občianske spolužitie v zariadení, alebo neplatí úhradu za poskytovanie starostlivosti za čas dlhší ako tri mesiace.

**27.** Úmrtie obyvateľa sa oznámi bezodkladne najbližšiemu príbuznému. Majetok nebohého bude vysporiadaný s najbližším príbuzným. Ak pohreb nezabezpečia príbuzný, jeho náklady si bude organizácia nárokovať v dedičskom konaní.

**VI.
Záverečné ustanovenia**

**28.** Zmeny a doplnenie tohto Domáceho poriadku môže vykonať výhradne riaditeľ ZPS a DS písomne, formou dodatku.

**29.** Tento Domáci poriadok nadobúda účinnosť dnom 1. mája 2013.